Αυτόχθονας (Ατλαντίδα)

Στην αρχαία ελληνική μυθολογία ο Αυτόχθονας (αρχ. ελλ. Αὐτόχθων) ήταν ένας από τους δέκα γιους του θεού Ποσειδώνα και της Κλειτούς, όπως αναφέρεται στον μύθο της Ατλαντίδας του Πλάτωνος.Πλάτωνος Κριτίας, 113d Το όνομά του σημαίνει αυτόν που «ξεπήδησε από την ίδια τη γη», ένα χαρακτηριστικό που μπορεί να αναχθεί στον παππού του, τον Ευήνορα, ο οποίος συγκαταλεγόταν μεταξύ των πρωταρχικών κατοίκων της Ατλαντίδας: αυτοί δεν ήρθαν από πουθενά αλλού, όντας αυτόχθονες.

Ο συγκεκριμένος Αυτόχθονας της Ατλαντίδας ήταν νεότερος αδελφός του Μνησέως και τα υπόλοιπα αδέλφια του, όλα άνδρες, ήταν οι Άτλας, Εύμηλος, Αμφήρης, Ευαίμονας, Ελάσιππος, Μήστορας, Αζάης και Διαπρέπης. Πλάτωνος Κριτίας, 114a-c 

Ο Αυτόχθονας και τα εννέα αδέλφια του έγιναν οι γενάρχες δέκα βασιλικών οίκων, με τον καθένα να κυβερνά από ένα δέκατο του νησιού της Ατλαντίδας, σύμφωνα με ένα διαμοιρασμό που είχε κάνει ο ίδιος ο Ποσειδώνας. Ωστόσο και οι δέκα ήταν υποτελείς στην υπέρτερη δυναστεία του Άτλαντα, που ήταν ο πρωτότοκος αδελφός.Πλάτωνος Κριτίας, 114d

Παραπομπές

Πηγές
 Το λήμμα «Αυτόχθων» στη Νέα Ελληνική Εγκυκλοπαίδεια «Χάρη Πάτση», τόμος 7, σελ. 423

Κατηγορία:Παιδιά του Ποσειδώνα